Document ID: /fineweb-2-swissfilter-quality_10-filterrobots/filtered/02155.jsonl.gz/40

Kako kaže, kada joj je doktorka rekla da je stres koji je preživela u ranoj mladosti bio okidač za bolest, nije mogla da prestane da plače.
- Primetila sam da mi manjka energije, da se sve više umaram kako na nastupima, tako i van njih, ali i da je sam kvalitet mog života lošiji. Uradila sam običnu krvnu sliku, koja je pokazala da sam savršeno zdrava, ali i da imam izvesna odstupanja kada je reč o šećeru. Nakon toga uputili su me na test opterećenja glukozom, koji je pokazao da bolujem od insulinske rezistencije - počela je Katarina.
- O toj bolesti ništa nisam znala, osim onoga što sam na internetu mogla da pročitam. A to što sam pročitala, bolje da nisam... - nastavila je.
- Doktorka je želela da zna sve o mom životu i načinu ishrane. Tražila je uzrok. Budući da u najbližoj porodici niko nema šećernu bolest, odmah je isključila nasledni faktor. Takođe, godinama treniram i zdravo se hranim, tako da ni loša ishrana i nedostatak fizičke aktivnosti nisu bili uzrok moje bolesti.Kada smo iscrpeli sve moguće uzroke, doktorka mi je prišla sa psihološke strane, a u jednom trenutku je iz mene izvukla ono što je bilo najdublje skriveno i najbolnije u mom životu. Plakala sam dok sam joj pričala da sam počela da pevam po kafanama dok sam išla u 8. razred, a plakala sam i dok sam pričala o takmičenja u Zvezdama Granda i stresu koji sam proživljavala kao devojčica - kaže Živkovićeva.
- Nikada nikome nisam pričala o tome, jer sam mislila da je to sve normalno, da se podrazumeva, ali mi je doktorka objasnila da nije normalno da izdržavam porodicu u godinama u kojima su se moje drugarice igrale i bile deca - kaže Kaća kojoj je razgovor sa doktorkom bio lekovit.
- Otišla sam na vreme i otkrila svoj problem u početnoj fazi. Promenila sam način ishrane, izbegavam stresne situacije i negativne ljude i pijem lekove. Ubuduće ću redovno kontrolisati šećer i trudiću se da moja bolest ne napreduje - objasnila je pevačica.